কালেক্টরেট চত্বর, কুষ্টিয়া

কালেক্টরেট চত্বর বা কালেক্টরেট পার্ক কুষ্টিয়ার একটি উদ্যান ও বিনোদন কেন্দ্র। এটি নগরের মজমপুরে ঝিনাইদহ সড়কের পূর্ব পাশে অবস্থিত। এখানে জেলা প্রশাসকের কার্যালয়, জেলা জজ আদালত, কেন্দ্রীয় শহীদ মিনার ও কেন্দ্রীয় শহীদ স্মৃতিস্তম্ভ অবস্থিত। এটি কুষ্টিয়া ডিসি পার্ক ও কুষ্টিয়া ডিসি কোর্ট নামেও পরিচিত। ইতিহাস ১৯৫৮ সালে এখানে কালেক্টরেট ভবন বা জেলা প্রশাসকের কার্যালয় নির্মাণ করা হয়। সেইসময় এর সামনে অর্থাৎ পশ্চিম দিকে একটি বাগান ও পুকুর ছিল। বাগানের একাংশে একটি মঞ্চ নির্মাণ করা হয় যেখানে বিভিন্ন ধরনের সাংস্কৃতিক অনুষ্ঠানসহ সহ বিভিন্ন আয়োজন হয়ে থাকে। কেন্দ্রীয় শহীদ মিনারের নির্মাণ কাজ সম্পন্ন হলে ২০১২ সালের ২১ ফেব্রুয়ারি তা উদ্বোধন করা হয়। ২০১৭ সালের ১১ ফেব্রুয়ারি এটি পার্ক হিসেবে উদ্বোধন হয়। ২০১৮ সালের ১১ মার্চ পাখির বসবাস ও প্রজননের সুবিধার্থে চত্বরের বিভিন্ন গাছে কৃত্রিম বাসা বসানো হয়েছিল। পরিকল্পনা অনুযায়ী ২০১৯ সালে চত্বরটি নতুন করে সাজানোর কাজ শুরু হয়। প্রকল্পের আওতায় এখানে শেখ মুজিবুর রহমানের ভাস্কর্য নির্মাণ করা হয়। ২০১৯ সালের ১৩ আগস্ট সাবেক সাংসদ মাহবুবউল আলম হানিফ ভাস্কর্যটি উদ্বোধন করেন। ২০২০ সালের ২১ ফেব্রুয়ারি তৎকালীন জেলা প্রশাসক মোঃ আসলাম হোসেন কেন্দ্রীয় শহীদ মিনারের স্থায়ী আলোক সজ্জার কাছ উদ্বোধন করেন। আয়োজন নববর্ষ উপলক্ষে পৌরসভা চত্বর থেকে কালেক্টরেট চত্বরের বনবীথি পর্যন্ত শোভাযাত্রা অনুষ্ঠিত হয়। শিল্পকলা একাডেমি, কুষ্টিয়া জিলা স্কুল, শিশু একাডেমীতে বিভিন্ন প্রতিযোগিতার আয়োজন করা হয়। বিভিন্ন বছরে এই প্রতিযোগিতার পুরস্কার কালেক্টরেট চত্বরে বনবীথি মঞ্চে প্রদান করা হয়েছে এবং সেই সাথে এখানে সাংস্কৃতিক অনুষ্ঠানের আয়োজন করা হয়। প্রতিবছর ১১ ডিসেম্বর কুষ্টিয়া মুক্ত দিবস ও ১৬ ডিসেম্বর বিজয় দিবস উপলক্ষে কেন্দ্রীয় স্মৃতিস্তম্ভে পুষ্পস্তবক অর্পণ এবং সূরা ফাতিহা পাঠ করা হয়। প্রতিবছর ২১ ফেব্রুয়ারি আন্তর্জাতিক মাতৃভাষা দিবস ও শহিদ দিবস উপলক্ষে কেন্দ্রীয় শহীদ মিনারে পুষ্পস্তবক অর্পণ করা হয় এবং ২১–২৩ ফেব্রুয়ারি শহীদ মিনার প্রাঙ্গণে তিন দিন ব্যাপী অমর একুশে গ্রন্থমেলার আয়োজন করা হয়। তথ্যসূত্র বহিঃসংযোগ উইকিমিডিয়া কমন্সে কালেক্টরেট চত্বর, কুষ্টিয়া সম্পর্কিত মিডিয়া দেখুন। "মহান বিজয় দিবস ২০২৩ উদ্যাপন উপলক্ষ্যে অনুষ্ঠিত প্রস্তুতিমূলক সভার কার্যবিবরণী" (পিডিএফ)। বাংলাদেশ জাতীয় তথ্য বাতায়ন। কুষ্টিয়া জেলা প্রশাসক। ২৭ নভেম্বর ২০২৩। "২৫ মার্চ গণহত্যা দিবস এবং ২৬ মার্চ মহান স্বাধীনতা ও জাতীয় দিবস ২০২৩ উদ্‌যাপন উপলক্ষে প্রস্তুতিমূলক সভার কার্যাবিবরণী" (পিডিএফ)। বাংলাদেশ জাতীয় তথ্য বাতায়ন। কুষ্টিয়া জেলা প্রশাসক। ৬ মার্চ ২০২৩।